Nog 'n Du Preez kies koers oorsee | Netwerk24
Nog 'n Du Preez kies koers oorsee
Deur Hendrik Cronjé 11 November 2018 09:59
'n Derde Du Preez-broer, Jean-Luc, het 'n blitskontrak in Engeland losgeslaan.
'n Aankondiging word gou verwag waarin bevestig sal word dat die 23-jarige Springbok-flank van die Haaie reeds môre saam met sy ouboet Robert (25) by Faf de Klerk se klubspan Sale Sharks sal begin oefen.
Jean-Luc se tweelingbroer, Dan, is 'n kontrak deur Exeter Chiefs aangebied.
Jean-Luc du Preez. Foto: Gallo Images
Al drie die broers sal betyds terugkeer om vir hul pa Robert se span, die Haaie, in volgende jaar se Superreeks te speel.
Die drietal was vanjaar van die Haaie se staatmakers in die verowering van die Curriebeker.
Dan was veral een van die Curriebeker-sterre. Hy en Haai-spanmaats soos Coenie Oosthuizen en Akker van der Merwe is van die ongelukkiges wat nie vir die Bokke se toergroep na Europa gekies is nie.
Die Sale Sharks is tans onder groot druk in die Engelse Premierliga. Ná ses wedstryde beklee hulle die 11de plek uit 12 spanne op die puntelys en is hulle in 'n oorlewingstryd.
Hul belangstelling in Jean-Luc volg waarskynlik ná Skotland se besluit om Sale Sharks se Suid-Afrikaanse losvoorspeler Josh Strauss (32) weer vir toetsrugby te betrek.
Strauss, Jean-Luc, De Klerk, Robert, Jono Ross en Rohan Janse van Rensburg is Sale Sharks se Suid-Afrikaanse spelers.
Hul Engelse klubspan is ook naarstiglik op soek na stutte van gehalte. Daar was vroeër selfs sprake dat hulle in voorrymanne soos die Bokke Steven Kitshoff, Frans Malherbe en Oosthuizen belang stel.
Dis egter onwaarskynlik dat enige van die genoemde stutte binnekort met die Sale Sharks 'n kontrak sal sluit.